
Dadansoddiad beirniadol o lythrennedd, rhifedd a chymhwysedd digidol fel cyfrifoldebau trawsgwricwlaidd.  
Nifer Diben yr aseiniad yma yw amlinellu cyfrifoldebau trawsgwricwlaidd ym maes llythrennedd, rhifedd a chymhwysedd digidol yn y cwricwlwm cenedlaethol. Tystiwyd defnydd o’r tri chyfrifoldeb ar waith yn drawsgwricwlaidd yn y Cyfnod Sylfaen ar brofiad addysgu proffesiynol yn ddiweddar.  O ganlyniad bwriedir ffocysu’r drafodaeth ar flwyddyn dau. Ysbrydolodd y profiadau personol yma f’ymateb i ymchwil a dadleuon damcaniaethwyr ar gyfrifoldebau'r tri sgil allweddol fel cyfrifoldebau trawsgwricwlaidd. Cytuna Hadow (1931) efo damcaniaeth Dewey (1902) mai cyfrifoldeb gweithgaredd a phrofiad yn hytrach na gwybodaeth i'w chaffael a ffeithiau i'w didoli mohonynt. Ychwanegir Dewey (1902) anfantais o ddysgu’n drawsgwricwlaidd gan gredu nid oes unrhyw fudd o greu gwrthwynebiad ‘ffug’ rhwng meysydd dysgu a'r plentyn fel ffocws ar gyfer y cwricwlwm.
Anghytuna Barnes (2015) wrth gyflwyno’i fodelau addysgu’n drawsgwricwlaidd. Atega y dylai athrawon addysgu’n drawsgwricwlaidd gan ysgogi ac adeiladu cysylltiadau rhwng meysydd y cwricwlwm. Dadleua Robinson ac Aronica (2015) bod effaith addysgu’n drawsgwricwlaidd yn gul. Gwrthgyferbynna hyn a chred eraill, sy’n nodi  “Gall cynllunio trawsgwricwlaidd sicrhau cynnydd mewn llythrennedd a rhifedd” (Llywodraeth Cymru, 2014, tud. 10).
Disgwylia Donaldson (2015) fod y pedwar diben yn cael eu selio ar chwe maes dysgu a phrofiad gan ymgorffori’r tri chyfrifoldeb megis llythrennedd, rhifedd a chymhwysedd digidol. Adlewyrchir hyn yn ehangach yn y chweched a’r seithfed argymhelliad. Cefnoga Dearing (1994 dyfynnwyd yn Siraj-Blatchford a Siraj-Blatchford 1995)  bwysigrwydd rhifedd a llythrennedd trwy awgrymu bod dysgwyr ysgol gynradd sy’n gadael yr ysgol heb afael gadarn ar rifedd a llythrennedd yn profi negydd-deb i’r dyfodol. Profais yn yr hyn a ddywed Daering (1994) am effaith rhifedd a llythrennedd ar brofiad addysgu. Gwelais fod diffyg gwybodaeth o ran sgiliau rhifedd a llythrennedd yn y dysgwyr yn effeithio’n negyddol ar feysydd gwahanol sy’n ymdrin â’r ddau.
Wedi’r cyfan, yn ôl Dole (2015) gwelir bod cyfranogiad cymhwysedd digidol yn berthnasol i bob maes dysgu.  Dangosir hyn yn ystod profiad addysgu proffesiynol, cyfrannais sawl syniad efo athrawon a chytunit fod cymhwysedd digidol yn ddefnyddiol ac o fudd i bob maes dysgu. Diddorol hefyd yw cyfeirio at ganlyniadau gwaith ymchwil Morrison (1994) sy’n amlygu cysylltiad pob plentyn â’r cwricwlwm gan amlinellu pwysigrwydd y pynciau craidd ac academaidd. Dylid gosod cydraddoldeb cyson ym mhob pwnc/maes dysgu trwy gydol yr ysgol i osgoi cwricwlwm sy’n ‘pwnc seiliedig’. Cefnoga hyn argymhellion Donaldson (2015) wrth addysgu’r tri chyfrifoldeb yn drawsgwricwlaidd ar gyfer sicrhau  dyfodol llwyddiannus.
Datblygir amrywiaeth o sgiliau wrth ystyried ffynonellau Rowely a Cooper  (2009) megis sgiliau rhesymu, gwrando, creadigrwydd, meddwl, ysgrifennu a chyfathrebu. Enwir y math yma o weithgaredd yn ‘dasgau cyfoethog’ yn ôl Flewelling (2013). Arsylwais ac addysgais lawer o dasgau cyfoethog yn cwmpasu’r elfen  drawsgwricwlaidd gyda gwead y tri chyfrifoldeb yn ddwfn yn nhir y meysydd dysgu. Profiadau positif oeddent gyda gweithgareddau oedd yn addas i bawb a chyfleodd ymestynnol i greu penderfyniadau drwy brofi neu egluro, myfyrio a dadansoddi. Fe’u haddaswyd i anghenion y dysgwyr.
Cynhwysa Rowely a Cooper (2009) sawl ffurf wahanol o drosglwyddo’r tri chyfrifoldeb megis ymholiad trwy chwarae, cymharu â myfyrio, ysgogi drwy ymweld a gofyn cwestiynau. Gweithredwyd felly yn ystod profiad addysgu proffesiynol wrth gynnwys sawl agwedd o’r tri chyfrifoldeb yn y ddarpariaeth barhaus. Trwy gyfuno'r mathau hyn o ymholiadau yn ystod y dysgu a'r addysgu, caiff integreiddio’r tri chyfrifoldeb dod yn naturiol i'r plant wrth ddysgu.  Gwelais weithred strategaethau asesu ar gyfer dysgu yn ystod fy mhrofiad wrth drosglwyddo’r tri chyfrifoldeb yn ystod wersi. Cymerais sylw ar ddiffyg ymdrech o strategaethau yn ystod ymrwymiad Cymhwysedd digidol ond sylwais fod ymdrech canolbwytiad y dysgwyr yn well na meysydd dysgu eraill. Amlyga hyn bod Cymhwysedd digidol yn fwy perthnasol ar draws y cwricwlwm ac o ganlyniad yn ymgysylltu’r dysgwyr yn fwy (Payton a Hague, 2010).  
Noda Llywodraeth Cymru (Yr Adran Addysg a Sgiliau, 2013) y dylid integreiddio ymagwedd asesu ar gyfer dysgu sef agwedd o ddeuddeg egwyddor bedagogaidd Donaldson (2015) ar draws y cwricwlwm. Yn naturiol byddai hynny’n cyffwrdd â fframwaith llythrennedd a rhifedd. Wrth asesu’n barhaus rhaid darparu gweithgareddau sy’n ymdrin â’r tri chyfrifoldeb ar lefel berthnasol  (Donaldson, 2015). Dengys Geiger, Good a Dole (2015) gysylltiadau hanfodol rhwng cyfranogiad cymhwysedd digidol o fewn rhifedd megis yr hawl i fanteisio ar gyfleoedd i greu gweithgareddau sy'n berthnasol i bobl sy'n byw yn y byd presennol a thu hwnt. Wrth gynllunio dylid darparu cyfleoedd i ddysgwyr i ymgyfarwyddo â gwedd y prawf darllen a hynny’n drawsgwricwlaidd. Gweithredais hyn o fewn gwers datblygu sgiliau meddwl ac emosiynol SEAL. Darllenodd y dysgwyr ymarferion a senario go iawn a “deall y berthynas rhwng teimladau a gweithrediadau, a deall bod gan bobl eraill deimladau” (Yr Adran Addysg a Sgiliau, 2015, tud. 11).  Ychwanegir dylai llythrennedd a rhifedd cael eu hymgorffori lle fo’n bosib trwy asesu ar gyfer dysgu.  Her yw sicrhau eu bod yn cael eu herio ym mhob pwnc i bob unigolyn.  Amlinella Estyn (anhysbys) bwysigrwydd plethu’r tri chyfrifoldeb wrth sicrhau cysondeb o ran heriau. Argymhellir defnydd o godau lliw wrth yr heriau i ddynodi lefel yr her wrth gynnig cyfle i’r dysgwyr ddewis lefel yr her. Gwelais yr hyn yn ystod profiad addysgu proffesiynol e.e cynlluniais garwsél ‘ditectifs’ i ddod o hyd i ddirgelwch. Cynhwysir sgiliau rhifedd, llythrennedd a chymhwysedd digidol o fewn y gweithgaredd lle dewisodd y dysgwyr pa lefel her oedd yn addas a chyfforddus iddynt hwy. Credir gan Estyn bod cynnig pa lefel her mae’r dysgwyr yn dewis yn caniatáu rhyddid ac annibyniaeth. Dadla Pound a Lee (2010) a chredir bod gosod cyfle o ddewis lefel her yn gostwng potensial o ddysgu.
Fe’n hatgoffir gan Healy (1999) am bryderon ynghylch defnyddio cymhwysedd digidol mewn gwersi. Credir bod angen profiad byd go iawn yn hytrach na phrofiadau ‘ffug digidol’. Gall athrawon fanteisio’n ormodol ar gymhwysedd digidol yn ôl Healy. Nid felly gwelais ar fy mhrofiad addysgol.  Defnyddiwyd technoleg yn llwyddiannus ar ffurf holiaduron digidol  wrth brosesau hunanasesu ac asesu cyfoedion. I oresgyn defnydd annefnyddiol ac amherthnasol o gymhwysedd digidol, argymhellaf fod athrawon yn cynllunio ar y cyd i sicrhau strwythur a defnydd llwyddiannus. Cytuna Newell (2012) a Payton a Hague (2010) bod defnydd cynllunio ar y cyd yn plethu syniadau synhwyrol o ddefnydd cymhwysedd digidol, megis caniatáu dysgwyr i ymgysylltu â meysydd pwnc traddodiadol mewn ffyrdd newydd.
Amlinella Llywodraeth Cymru (2015) broses clir ar gyfer magu hyder athrawon a sicrhau ansawdd, cysondeb a dibynadwyedd asesu. Amlinellir rolau asesu a chyfrifoldebau athrawon, awdurdodau lleol a’r consortia rhanbarthol wrth gyflawni agweddau’r fframwaith a chynnal safonau.  Cytuna Estyn (2018) a Llywodraeth Cymru (2015) ar bwysigrwydd asesu hyder athrawon wrth weinyddu gofynion y fframwaith cymhwysedd digidol. Dilynir sawl cam er sicrhau fod asesu cyson ar waith megis arweiniad ar y broses cymedroli, y penaethiaid yn cymeradwyo asesiadau athrawon, gan ddiweddu efo cyflwyno cyflawniadau’r dysgwyr i’w cymedroli gan glwstwr o athrawon. Adlewyrcha hyn drefn a safon asesu athrawon yn gyffredinol ar gyfer meysydd penodol o’r Cyfnod Sylfaen. 
Yn ystod y mapio cychwynnol, nododd Estyn (2018) ganlyniad gwan yr elfen werthuso megis hunanwerthusiad y dysgwyr yn ddigidol. Argymhellaf y dylai’r llywodraeth hybu cymhwysedd digidol wrth gyfrannu adnoddau digidol addas i ddosbarthiadau. Ychwanega Estyn (2018) y dylai ysgolion wella’r adnodd digidol wrth asesu hyder athrawon i gyflwyno’r Fframwaith yn llwyddiannus. 
Cysylltir y cysyniad o hunanwerthuso’n ddigidol efo’r tri chyfrifoldeb trwy gynnwys holiadur hunan-raddfa (Nokelainen, 2006). Cynhwysir tair elfen llythrennedd sef darllen, ysgrifennu a llafar wrth drafod y gwerthusiad. Gweithredir datblygiad sgiliau digidol yn annibynnol yn ystod y strategaeth hon a fydd yn ennyn diddordeb y dysgwyr. Trwy ystyried gofynion  Llywodraeth Cymru (2015) bwriedir cyrraedd deilliant 5 ym mlwyddyn dau a’r gallu i gymryd rhan mewn trafodaethau a rhannu gwybodaeth wrth gwblhau tasg. Wrth ddarllen ac ysgrifennu nodir y dylid cysylltu profiadau personol yn ystod yr hunanwerthusiad. Gwelir bod llythrennedd digidol iach yn nod allweddol (Donaldson, 2015). Mae addysgu bwriadus o'r sgiliau hyn yng nghyd-destun maes dysgu perthnasol yn cryfhau meistrolaeth plant o lythrennedd. Amlinella Yr Adran Addysg a Sgiliau (2013) integreiddiad naturiol y tri llinyn llythrennedd a’r pedwar llinyn rhifedd. Enghraifft o hyn yw bod angen sgiliau darllen er mwyn darllen cwestiwn rhifedd a’i ateb yn ysgrifenedig a pharatoi ar gyfer asesu a dealltwriaeth y profion cenedlaethol. O brofiad gwelir  bod sgiliau siarad a gwrando, darllen ac ysgrifennu yn sgiliau generig sy’n plethu ar draws y cwricwlwm. Cofnodais yn ystod profiad addysgu proffesiynol bod sgiliau yn ymrwymo i botensial llawn yn ystod cynhwysiad gweithgareddau sy’n ymwneud â chymhwysedd digidol. Cytuna Didau (2014) bod fideos ac apiau yn cefnogi iaith y plant wrth ddarllen a datblygu geirfa newydd. Amlyga Healy (1999) bryderon am ddefnydd plant o gymhwysedd digidol. Credir bod angen profiad byd-eang arnynt. Ychwanega Barnes (2015) fod sgiliau llythrennedd y dysgwyr wrth gynnal trafodaethau dosbarth megis gwerthuso tasgau neu esbonio a chwestiynu yn hybu datblygiad y tri chyfrifoldeb. Adlewyrchwyd yr hyn yn ystod dysgu bersonol, dangosodd sgwrs gyffredinol pob bore fel dosbarth cyfan effaith cadarnhaol wrth ymestyn a datblygu geirfa aml-ddefnydd a strwythuro brawddegau. Yn ystod y cyflwyniad , wnes i gynnwys agwedd Cymhwysedd digidol o sawl cwis ‘Pwy sydd am fod yn filiynydd?’ a oedd yn cwestiynu agweddau rhifed a chyffredinol i’r dysgwyr am beth ddysgon y diwrnod cynt.
Rhwystr amlwg yw gwybodaeth pwnc athrawon.  Dengys Geiger, Good a Dole (2015) rôl bwysig offer digidol wrth feithrin arferion rhifedd cyfoethog. Mesurais ganlyniad diffyg arweiniad ac adnoddau i gefnogi dysgu cymhwysedd digidol yn drawsgwricwlaidd yn ystod fy mhrofiad addysgol. Gwnaed defnydd o integreiddio cymhwysedd digidol a rhifedd yn aml.  Er mwyn canfod ffyrdd sy'n ymestyn ansawdd mewn rhifedd mae rhaid sicrhau  gwybodaeth pwnc safonol athrawon. Dadleua Pound a Lee (2010) fod cynyddodd o fewn gwybodaeth pwnc athrawon o ran cymhwysedd digidol.  Anghytuna Estyn (2018). Felly hefyd Ofsted (2009).  Cytunant fod gwybodaeth bynciol athrawon mewn cymhwysedd digidol yn parhau i amrywio. Gall y pwnc achosi rhwystrau i athrawon oherwydd y gofynion technegol yn ogystal â gofynion pedagogaidd. Bwriadaf  integreiddio cymhwysedd digidol ochr yn ochr efo llythrennedd a rhifedd yn fy ngwersi yn gyson, gan barchu argymhelliad Donaldson (2015). Amlinella Geiger, Good a Dole (2015) manteision integreiddio cymhwysedd digidol efo llythrennedd a rhifedd oherwydd maent yn berthnasol i fywyd go iawn.
Wrth gyfeirio yn ôl at hyder athrawon, dywed Didau (2014) bod diffyg hyder a gwybodaeth yn rhwystr. Pwysleisia Beswic, Watson a Brown (2006) bod diffyg gwybodaeth a hyder mewn sgiliau rhifedd athrawon yn effeithio ar ganlyniadau'r dysgwyr. Amlinellir mai un ar ddeg allan o ddeugain athro sy’n hyderus ynghylch eu gallu i ddefnyddio mathemateg ar gyfer tasgau bob dydd, ac roeddent yn argyhoeddedig o bwysigrwydd rhifedd. Cyfeiria Amadio (2013) y dylid rhoi sylw i gymhwyso gwybodaeth a sgiliau mewn sefyllfaoedd bywyd go iawn. Ychwanegir bod rhifedd, llythrennedd a chymhwysedd digidol yn fwy tebygol o ddod i ddefnydd mewn sefyllfaoedd go iawn. Canfu Askew (2011) bod sawl disgybl yn gadael addysg gynradd efo diffyg gwybodaeth yn y tri chyfrifoldeb yma. Does dim amheuaeth bod cyfrifoldeb hanfodol ar wybodaeth pwnc yr athrawon i ddylanwadu’n positif ar lefel canlyniad a pherfformiad y dysgwyr.
Yn ystod profiad dysgu proffesiynol, tystiais fod rhan fwyaf o ddosbarthiadau yn cynnwys strwythur a threfn foreol o addysgu mathemateg a Saesneg heb fawr ymgais i gynllunio’n drawsgwricwlaidd ac ystyriaeth i gyfranogiad cymhwysedd digidol. Strwythur cul heb ryddid a’r gallu i ddatblygu gwybodaeth a dealltwriaeth mewn agweddau a phynciau eraill a dystiwyd gan amlygu diffyg dealltwriaeth o ran athrawon.  Cefnoga Barnes (2015) hyn drwy nodi strwythur cyfyng ysgol o gynllunio. Gwrthgyferbynnir hyn ag argymhellion Donaldson (2015) sy’n gwehyddu’r tri chyfrifoldeb ar draws y cwricwlwm. Argymhellir y dylai athrawon gynllunio ar y cyd er mwyn ymestyn pob maes dysgu yn hafal efo plethiad o’r tri chyfrifoldeb.
Dywed Aubrey (1997) fod gwybodaeth dda o bwnc Mathemateg yn chwarae elfen allweddol o godi safon yn yr ystafell ddosbarth. Dadleua Hadow (1931) fod ‘gwneud’ yn fwy pwysig na ‘gwybod’. Gosoda Donaldson (2015) arwyddion clir ar sut i ennill unigolion iach a hyderus, felly hefyd Hadow, trwy integreiddio’r tri chyfrifoldeb trwy gydol yr ysgol. Dangosa Aubery fod rhwystr anhygoel wrth integreiddio’r tri chyfrifoldeb a’u haddysgu’n drawsgwricwlaidd gydag athrawon y 90au yn fwy hyderus mewn gwybodaeth pwnc unigol yn hytrach na chyfuniad o feysydd fel yr argymhellir gan Donaldson. Amlinella Aubrey (1997) fod athrawon yn llai hyderus ac yn poeni am addysgu mathemateg, o gymharu ag iaith, felly'r nod yw gwau rhifedd o fewn y meysydd dysgu. Cefnoga Pound a Lee (2010) hyn sef addysgu rhifedd yn drawsgwricwlaidd yn hytrach na fesul ‘maes unigol’. Awgryma fod hyn yn llai heriol ac ystyrlon.
Atega Golding, Rowland a Barber (2002, dyfynnwyd yn Pound a Lee 2010) os yw gwybodaeth neu hyder athrawon yn wan, yna mae ceisio gweithredu yn anoddach. Pe wehyddir sgil yng nghyd-destun meysydd dysgu eraill, cefnogir dealltwriaeth y plant efo profiadau perthnasol a'i gysylltu efo amrywiaeth o sgiliau eraill. Er mwyn llwyddo, argymhellaf iddynt fynychu cyrsiau neu hyfforddiant sy’n arbenigo yn y tri chyfrifoldeb. Cytuna Estyn (2018) y dylai ysgolion benodi arweinydd digidol ar gyfer cynnig arweiniad a chefnogaeth i fonitro datblygiadau’n rheolaidd. Amlyga Gross (2013) fod iaith yn fwy pwysig efo cyfraniad cymhwysedd digidol. Argymhellaf hefyd y dylai awdurdodau lleol a chonsortia rhanbarthol herio cynnydd cyfyngedig mewn ysgolion trwy fonitro safon a gwireddu’r Fframwaith (Estyn, 2018). Gellir trefnu ymweliadau allanol yn gyson i werthuso cynnydd o ran ymgorffori’r tri chyfrifoldeb a thrafod fel ysgol gyfan. Byddai cynllunio  wythnos fenter i ddatblygu sgiliau gwan y dysgwyr trwy weithgareddau hwyl (Donaldson, 2015) yn taro deuddeg. Ychwanega Department for children, schools and families (2010)  bod gweithgareddau sy'n seiliedig ar wythnos fenter yn cryfhau ymgysylltiad disgyblion ac ystod o feysydd a dealltwriaeth glir ohonynt. Datblygir hyder a sicrwydd athrawon drwy arsylwi athrawon eraill yn yr un amgylchedd sy’n addysgu’n drawsgwricwlaidd a magu syniadau newydd.
Ceir llawer cam gwag drwy sefyll yn llonydd.  Drwy amlygu’r gofynion, a chynnig arweiniad cyfir disgwyliadau ysgolion wrth ystyried addysgu rhifedd, llythrennedd a chymhwysedd digidol yn drawsgwricwlaidd (Donaldson, 2015).

